ITEL ปลื้ม! ติดอันดับหุ้นยั่งยืนปี 63 ส่งซิกผลงาน Q4 โตต่อ รับโซลูชันใหม่กระตุ้นตลาด
ITEL ปลื้ม! ติดอันดับหุ้นยั่งยืนปี 63 ส่งซิกผลงาน Q4 โตต่อ รับโซลูชันใหม่กระตุ้นตลาด
25 พ.ย. 2563

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL กล่าวถึง ผลประกอบการของบริษัทฯ ในงวด 9 เดือนของปี 2563  (ม.ค.-ก.ย.2563) บริษัท มีรายได้รวม 1,398.84 ล้านบาท  และมีกำไรสุทธิ 147.85  ล้านบาท หรือเพิ่มขึ้น 10.08% จากช่วงเดียวกันของปีก่อน
โดยบริษัทมีรายได้หลักแบ่งเป็นจากงานบริการโครงข่ายอยู่ที่ 825.24 ล้านบาท รายได้จากการให้บริการติดตั้งโครงข่ายอยู่ที่ 478.20 ล้านบาท รายได้จากธุรกิจให้บริการพื้นที่ดาต้า เซ็นเตอร์ มีรายได้จำนวน 63.59 ล้านบาท พร้อมขับเคลื่อนองค์กรด้วยเทคโนโลยีดิจิทัล ทั้งในแง่ของการเพิ่มประสิทธิภาพ  การทำงาน และการช่วยลดต้นทุนค่าใช้จ่าย
โดยมั่นใจแนวโน้มโค้งสุดท้ายไตรมาส 4 หนุนกำไรปี 2563 จากผลประกอบการไตรมาส 3/2563 บริษัทมีรายได้รวมอยู่ที่ 475.78 ล้านบาท และมีกำไรสุทธิ  49.96 ล้านบาท เพิ่มขึ้น 1.57 ล้านบาท หรือเพิ่มขึ้น 3.24% เมื่อเทียบกับงวดเดียวกันของปีก่อน โดยบริษัทมีรายได้จากงานบริการโครงข่ายใยแก้วนำแสงซึ่งถือเป็นรายได้หลักอยู่ที่ 284.49 ล้านบาท รองลงมาเป็นการให้บริการติดตั้งโครงข่าย มีรายได้อยู่ที่ 164.89 ล้านบาท
ขณะที่รายได้จากการให้บริการพื้นที่ดาต้า เซ็นเตอร์ มีรายได้จำนวน 22.37 ล้านบาท สำหรับสาเหตุที่ผลประกอบการไตรมาส 3/2563 ของบริษัทฯ เติบโตขึ้น เนื่องจากบริษัทฯ รับรู้รายได้งานโครงการอินเทอร์เน็ตความเร็วสูงในพื้นที่ห่างไกล ในส่วนของงานบริการระยะที่ 2 (USO Phase 2) ที่เริ่มมีการเปิดให้บริการจำนวนมากขึ้น และในอนาคตยังมีงานในมือ (Backlog)
อาทิ เช่น งานโครงการอินเทอร์เน็ตพื้นที่ชายขอบ (USO Phase 1) โครงการอินเทอร์เน็ตในพื้นที่ห่างไกล (USO Phase 2)  โครงการจัดหาบริการคู่สายวงจรเช่า (Link) สำหรับธนาคารกรุงไทยทั่วประเทศ โครงการจ้างเหมาออกแบบและติดตั้งเคเบิลใยแก้วนำแสงระยะทาง 3,600 กิโลเมตร ของการไฟฟ้าส่วนภูมิภาค ซึ่งจะทยอยรับรู้ในปีนี้และปีถัดไป
โดยภาพรวมการดำเนินธุรกิจอุตสาหกรรมโทรคมนาคมนั้น บริษัทฯ ยังอยู่ในทิศทางที่ดี มีโอกาสเติบโตอย่างต่อเนื่อง อีกทั้ง ยังมีปัจจัยสนับสนุนจากการพัฒนาเทคโนโลยีใหม่ๆ จึงเป็นโอกาสที่ดีของ ITEL ในการใช้ประสบการณ์และความเชี่ยวชาญด้านการวางระบบโครงข่ายเทคโนโลยีสารสนเทศและการสื่อสารเข้าไปนำเสนองานแก่หน่วยงานต่างๆ โดยไตรมาสสุดท้ายบริษัทฯ อยู่ระหว่างดำเนินการส่งมอบศูนย์  USO NET โดยได้ส่งมอบแล้วในเดือนตุลาคม 2563
ทั้งนี้บริษัทฯ ได้มุ่งมั่นจัดตั้งศูนย์ USO NET ในทุกเฟสให้เป็นพื้นที่ที่สามารถให้บริการด้วยโครงข่าย Fiber Optic ทั้งหมด ยกระดับประสิทธิภาพศูนย์ USO NET ของบริษัทฯให้ได้ใช้โครงข่ายประสิทธิภาพสูงรองรับการเชื่อมต่ออินเทอร์เน็ตได้ความเร็วตามที่ กสทช. กำหนด เพื่อการเข้าถึงข้อมูลที่รวดเร็วยิ่งขึ้น ช่วยให้ประชาชนสามารถใช้งานศูนย์ USO NET ในการพัฒนาการเรียนรู้ และการใช้งานด้านไอทีในชุมชนได้อย่างเต็มที่ในพื้นที่ห่างไกล
ล่าสุด บริษัทฯได้รับคัดเลือกเข้าสู่รายชื่อหุ้นยั่งยืน หรือ THAILAND SUSTAINABILITY INVESTMENT (THSI) จากตลาดหลักทรัพย์แห่งประเทศไทย สะท้อนการเป็นบริษัทชั้นนำ ที่ให้ความสำคัญในการพัฒนาธุรกิจอย่างยั่งยืนโดยคำนึงถึง สิ่งแวดล้อม สังคม และบรรษัทภิบาล (Environmental, Social and Governance: ESG) ในกระบวนการดำเนินงานอย่างต่อเนื่อง โดยบริษัทฯ มุ่งมั่นในการดำเนินธุรกิจ ในฐานะผู้นำทางด้านโทรคมนาคม  ที่พร้อมนำเสนอบริการที่ดีที่สุด ตอกย้ำการเป็น ผู้ให้บริการโครงข่ายแบบครบวงจร ที่ได้รับความเชื่อมั่นจากลูกค้าและพันธมิตร ควบคู่ไปกับการสร้างผลตอบแทนที่ดี เพิ่มความเชื่อมั่นให้แก่นักลงทุน
“ปีนี้ถือว่าเป็นปีที่บริษัทฯ ได้ปรับปรุงประสิทธิภาพการทำงานหลายๆ อย่าง จากช่วงสถานการณ์การระบาดของโรค COVID-19 ซึ่งจากการที่บริษัทฯ มีจุดเด่นของโครงข่ายที่แข็งแกร่ง และมีเสถียรภาพ ทำให้บริษัทฯ ได้รับความไว้วางใจจากองค์กรขนาดใหญ่ เช่น ธนาคารกรุงไทย ที่เลือกใช้บริการกับบริษัทฯ จึงเป็นโอกาสอันดีที่บริษัทฯ จะได้ให้บริการลูกค้าที่มีปริมาณสาขาจำนวนมากขึ้น และจากความเชี่ยวชาญในการวางโครงข่ายของบริษัท ทำให้ได้รับความไว้วางใจในงานด้านการวางโครงสร้างพื้นฐานมากขึ้น
นอกจากนี้ยังมีการนำเทคโนโลยีสมัยใหม่มาให้บริการในรูปแบบ Customization เพื่อการออกแบบโซลูชั่นตามความต้องการขององค์กรลูกค้า ตอกย้ำการบริหารงานที่เติบโตต่อเนื่อง และยั่งยืน สร้างผลตอบแทนที่ดีให้ผู้ถือหุ้นต่อไป” นายณัฐนัย กล่าว